|  |  |
| --- | --- |
|  | 2. maj. april 2016Pressemeddelelse |
|   | Forskning og FormidlingFormidling41 20 60 16Henrik.Schilling@natmus.dk |

**Frihedsmuseet fejrer befrielsen sammen med kulturministeren**

Kulturminister Bertel Haarder taler den 4. maj om aftenen ved Frihedsmuseets traditionsrige fejring af Danmarks befrielse.

Frihedsmuseet fejrer Danmarks befrielse den 4. maj fra klokken 18:30. Det sker foran Gefionspringvandet i Churchillparken, og det er en tradition, som museet holder fast i på trods af den brand, som ødelagde museet for tre år siden.

Også i år taler kulturministeren ved arrangementet. Kulturminister Bertel Haarder taler kl. 18:40 blandt andet om vigtigheden af at have et museum, der holder mindet om frihedskampen og besættelsen i live.

Som traditionen byder, er der efterfølgende fællessang sammen med Nationalmuseets kor, inden frihedsbudskabet afspilles.

For Nationalmuseets direktør Per Kristian Madsen og museets medarbejdere betyder fejringen af befrielsen rigtig meget.

- Vi holder på den måde fast i, at Frihedsmuseet stadig eksisterer, og jeg glæder mig over, at for hver dag, der går, kommer vi et nyt frihedsmuseum nærmere, siger Per Kristian Madsen.

Han fortæller videre, at arbejdet med det nye frihedsmuseum skrider planmæssigt fremad.

- Vi har fastlagt omfanget og den overordnede indretning af Frihedsmuseets kommende bygning. Københavns Kommune er ved at udarbejde en lokalplan, som, når den er vedtaget, danner afsæt for den videre projektering, siger Per Kristian Madsen.

I løbet af i år udbydes selve opførelsen af det nye frihedsmuseum, og efter planen vil entreprenørerne være fundet inden årets udgang. Samtidig arbejder Nationalmuseet på at skabe museets indhold, der fokuserer på frihedskampen og de svære valg med voldsomme konsekvenser, som modstandsfolkene stod overfor dengang.

Frihedsmuseet skal efter planen stå færdigt i 2018.

**Tid og sted for markering af befrielsen:**

Gefionspringvandet, Churchillparken ved busten af Churchill den 4. maj kl. klokken 18.30 -20.00.

Pressen er velkommen

**Program**

Kl. 18.30 Velkomst ved Nationalmuseets direktør Per Kristian Madsen

Kl. 18.40 Kulturminister Bertel Haarder taler

Kl. 19.00 Nationalmuseets kor synger

Kl. 19.10 Fællessang ved Nationalmuseet kor under ledelse af Ole Breidahl

Kl. 19.20 Swingdans ved Fellowship of the Swing

Kl. 19.45 Frihedsbudskabet afspilles

Kl. 19.55 Fællessang ved Nationalmuseet kor under ledelse af Ole Breidahl

Kl. 20.00 Frihedsbuskabet afspilles igen og arrangementet slutter

Der er mulighed for at købe en kop kaffe.

**For yderligere oplysninger eller interview, kontakt:**
Henrik Schilling, presseansvarlig, Nationalmuseet
Tlf.: 41 20 60 16. E-mail: henrik.schilling@natmus.dk